钦定古今图书集成/理学汇编/文学典/第070卷 > 聂冠卿
## 钦定古今图书集成/理学汇编/文学典/第070卷 > 聂冠卿

按《宋史》本传：“冠卿字长孺，歙州新安人。五世祖师道，
杨行密版奏号问政先生、鸿胪卿。冠卿举进士，授连
州军事推官。杨亿爱其文章，于是大臣交荐，召试学
士院，校勘馆阁书籍，迁大理寺丞，为集贤校理，通判
蕲州。坐尝校《十代兴亡论》谬误落职。再迁太常博士，
复集贤校理。言天下旬奏狱，虽笞杖并覆，而徙流不
系狱者迺不以闻，非所以矜慎刑罚之意。请自今罢
覆笞杖罪，自徙以上，虽不系狱亦奏覆。”从之。判登闻
鼓院，历开封府判官、三司盐铁度支判官、同修起居
注，累迁尚书工部郎中。初，翰林侍讲学士冯元修大
乐，命冠卿检阅事迹，又预撰《景祐广乐记》，特迁刑部
郎中、直集贤院。以兵部郎中知制诰，判太常礼院、纠
察刑狱。奉使契丹，其主谓曰：“君家先世奉道，子孙固
有昌者。”尝观所著《蕲春集》，词极清丽。因自击球纵饮，
命冠卿赋诗，礼遇甚厚。还，同知通进银台司、审刑院，
入翰林为学士。母亡，起复，判昭文馆。未几，兼侍读学
士。冠卿每进读《左氏春秋》，必引尊王黜霸之义以讽。
一日，坠笏上前，帝悯冠卿丧毁羸瘠，既退，赐禁中汤
齐。未几，告归，葬亲。至扬州，卒。诏以其弟太常博士世
卿通判宣州。初，世卿监延丰仓，掘地得古砖，有隶书，
字半漫灭。其可辨者云：“公先世饵霞栖云，高尚不仕，
累石于江滨。”又云：“昭王大丞相聂。”又云：“水龙夜号，夕
鸡骇飞。”其年九月十二日卒，年五十五。冠卿始见而
恶之，至是校所卒岁月及其享年，无少异者。冠卿嗜
学好古，手未尝释卷尢。工诗，有《蕲春集》十卷。